REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

011 Broj:06-2/188-20

3. decembar 2020.godine

Beograd

**ZAPISNIK**

**8. SEDNICE ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA, ODRŽANE VAN SEDIŠTA 3. DECEMBRA 2020. GODINE, U 11,45 ČASOVA, U HOTELU METROPOL BEOGRAD**

Sednica je počela u 11,45 časova.

Sednici je predsedavala dr Aleksandra Tomić, predsednik Odbora.

Sednici su prisustvovali članovi Odbora: Zoran Bojanić, Duško Tarbuk, Olivera Pešić, Goran Kovačević, Bratimir Vasiljević, Ana Čarapić, Vojislav Vujić i Milorad Mijatović.

Sednici su prisustvovali zamenici članova Odbora: Viktor Jevtović, Ana Beloica, Svetlana Milijić, Zoran Tomić, Uglješa Marković i Radovan Tvrdišić,.

Sednici nisu prisustvovali članovi Odbora: Vladimir Marinković, Zoltan Pek i Nikola Jolović, kao ni njihovi zamenici.

 Sednici Odbora prisustvuju i:

**Predstavnici Grada Niša:**

Predrag Stojanović, član Gradskog veća

Danijela Spasović, sekretar Sekretarijata za finansije

Nina Ilić, sekretar Sekretarijata za lokalnu administraciju

Jelena Kovačević, interni revizor

**Predstavnici Državne revizorske institucije:**

1. dr Duško Pejović, predsednik
2. dr Bojana Mitrović, potpredsednik
3. Nevenka Bojanić,član Saveta
4. Ljiljana Dimitrijević, član Saveta
5. Danimir Vulinović, vrhovni državni revizor
6. Stojanka Milovanović, vrhovni držani revizor
7. Dragan Golubović, vrhovni držani revizor
8. Snežana Trnjaković, vrhovni držani revizor
9. Ivica Gavrilović, vrhovni držani revizor
10. Mirjana Gačević, ovlašćeni državni revizor
11. Milena Milinković, sekretar Institucije
12. Iva Vasilić Miljić, načelnik Službe

Na predlog predsednika, Odbor je jednoglasno (13 glasova za) utvrdio sledeći

**D n e v n i   r e d :**

1. **Predstavljanje Izveštaja o reviziji konsolidovanih finansijskih izveštaja završnog računa budžeta Grada Niša za 2019. godinu;**
2. **Razmatranje Izveštaja Pododbora za razmatranje izveštaja o obavljenim revizijama Državne revizorske institucije o razmatranju sektorskih izveštaja- Sektor broj 2 i Sektor broj 4 Državne revizorske institucije, sa predlogom zaključka;**
3. **Predstavljanje Izveštaja o reviziji završnog računa budžeta Republike Srbije za 2019. godinu;**
4. **Razno.**

Sednicu Odbora koja se održava van sedišta otvorila je predsednik Odbora dr Aleksandra Tomić koja je obavestila prisutne da gradonačelnik Niša Dragana Sotirovski nije bila u mogućnosti da prisustvuje sednici zbog samoizolacije usled kovid pandemije. Takođe, zbog produžetka vanrednih mera u Nišu, Odbor nije bio u mogućnosti da u ovom gradu održi sednicu van sedišta pa se sednica, sa planiranim dnevnim redom i uz prisustvo predstavnika Državne revizorske institucije i predstavnike Grada Niša, uz podršku UNDP-a, održava u sali za sastanke Metropola.

**1.tačka dnevnog reda**: **Predstavljanje Izveštaja o reviziji konsolidovanih finansijskih izveštaja završnog računa budžeta grada Niša za 2019. godinu**

Predsednik Saveta DRI dr Duško Pejović predstavio je Izveštaj o reviziji konsolidovanih finansijskih izveštaja završnog računa budžeta Grada Niša za 2019. godinu. Rekao je da je Državna revizorska institucija na ovaj izveštaj dala mišljenje sa rezervom, što znači da su vlasti i uprava Grada Niša finansijski izveštaj pripremuile u skladu sa zakonom i propisima, uz pojedine nepravilnosti: knjiženje na neodgovarajućim kontima, nepravilno finansijsko evidentiranje televizijskih prenosa sednica, finansijske i nefinansijske imovine, popisa imovine i obaveza; utvrđene su i manjkavosti prilikom sprovođenja interne kontrole, a zabrinjava i veliki broj sudskih sporova Grada Niša. Radi prevazilaženja navedenih nepravilnosti, DRI je utvrdila preporuke prvog i drugog prioriteta, uz obavezu Grada Niša da u roku od 90 dana podnese odazivni izveštaj, odnosno da u završnom računu za 2020. godinu pripremi sve potrebne izveštaje u skladu sa propisima i datim preporukama DRI. Uporedni pokazatelji 2018 / 2019. godina ukazuju na značajno bolje rezultate Grada Niša u odnosu na prethodni period finansijskog izveštavanja.

**SEDNICA PODODBORA**

U nastavku, održana je sednica Pododbora za razmatranje izveštaja o obavljenim revizijama DRI, kojoj je predsedavao predsednik Pododbora dr Milorad Mijatović. Sednici Pododbora, pored predsednika, prisustvuju dva člana Pododbora: Goran Kovačević i Zoran Bojanić, kao i dva zamenika člana Pododbora: Viktor Jevtović i Uglješa Marković.

Na sednici Pododbora, većinom glasova (pet glasova za, jedan zamenik člana nije glasao) utvrđen je sledeći

**Dnevni red:**

**1. Razmatranje sektorskih izveštaja Državne revizorske institucije u 2019. godini -  Sektor broj 2;**

**2.Razmatranje sektorskih izveštaja Državne revizorske institucije u 2019. godini – Sektor broj 4** .

Izveštaje o reviziji Sektora broj 2 za 2019. godinu predstavila je Stojanka Milovanović, vrhovni državni revizor Sektora broj 2, koji je nadležan za revizije: ministarstva zaduženog za državnu upravu i lokalnu samoupravu, jedinica lokalne samouprave, javnih preduzeća čiji su osnivači jedinice lokalne samouprave, kao i poljoprivrede i upravnih okruga. Predstavljajući izveštaje ovog sektora, Stojanka Milovanović je rekla da je revizijom utvrđen veći broj nepravilnosti u pogledu nepouzdane računovodstvene evidencije, nekorišćenja pomoćnih knjiga, lošeg funkcionisanja interne kontrole, popisa imovine, zapošljavanja i javnih nabavki. Doneto je ukupno 1.000 preporuka, sa odgovarajućim brojem skretanja pažnje na propise koji se moraju usvojiti ili izmeniti i dopuniti; podneto je ukupno 215 prijava, i to: 197 prekršajnih prijava, 33 krivične prijave, 35 informacija nadležnim tužilaštvima. Revizijom svrsishodnosti obuhvaćene su četiri teme: davanje u zakup poslovnog prostora jedinica lokalne samouprave, efektivnost podsticaja u stočarstvu, upravljanje vodovodnom infrastrukturom i dostupnost i ispravnost vode za piće; u ovim oblastima konstatovano je mnoštvo problema koji prioritetno moraju da budu rešavani.

Izveštaje o reviziji Sektora broj 4 za 2019. godinu predstavio je Dragan Golubović, vrhovni državni revizor u Sektoru broj 4, koji je nadležan za reviziju: ministarstava za privredu, turizam i građevinarstvo, javna preduzeća i druga pravna lica čiji je osnivač Republika. Naveo je da je doneto 246 preporuka i da su utvrđene brojne nepravilnosti prilikom knjiženja i vođenja evidencija , ali je posebno naglasio da se javne nabavke još uvek ne sprovode u skladu sa zakonom i propisima. Revizije svrsishodnosti ovaj sektor izvršio je u oblastima upravljanja industrijskim otpadom, efikasnosti nadzora javnih vlasti nad eksploatacijom rudnog bogatstva i efikasnosti kontrole akvizicije od strane nadležnih organa, gde je u svim slučajevima utvrđeno da je potreban efikasniji nadzor nadležnih organa.

U diskusiji su učestvovali član Odbora Goran Kovačević i predsednik Pododbora dr Milorad Mijatović koji su zaključili da revidirani subjekti sporo menjaju loše navike, ali da DRI u izveštajima svrsishodnosti otvara velike, životne i za državu i građane važne teme; zabrinjavaju izostanak koordinacije rada državnih organa i nesprovođenje adekvatnog nadzora, što za posledicu ima nedovoljno uređene oblasti koje su od vitalnog interesa za zdravlje ljudi i za zdravu životnu sredinu.

Povodom sektorskih izveštaja Državne revizorske institucije – Sektor broj 2 i Sektor broj 4. za 2019. godinu zaključeno je da su predstavnici Državne revizorske institucije celovito predstavili rad svojih sektora i da njihov rad značajno doprinosi kontroli trošenja javnih sredstava. Dogovoreno je da se zaključci o izvršenim revizijama pripreme nakon razmatranja svih sektorskih i drugih izveštaja DRI. Pododbor je jednoglasno (6 glasova za) usvojio izveštaje:

Izveštaji Sektora broj 2:

**I Z V E Š T A J**

Pododbora za razmatranje izveštaja o obavljenim revizijama Državne revizorske institucije predlaže Odboru za budžet, javne finansije i kontrolu trošenja javnih sredstava da prihvati sektorske izveštaje Državne revizorske institucije u 2019. godini – Sektor broj 2, sa preporukama Državne revizorske institucije.

Sastavni deo ovog izveštaja je Pregled sa nazivima sektorskih izveštaja Državne revizorske institucije u 2019. godini – Sektor broj 2.

Izveštaji Sektora broj 4

**I Z V E Š T A J**

Pododbora za razmatranje izveštaja o obavljenim revizijama Državne revizorske institucije predlaže Odboru za budžet, javne finansije i kontrolu trošenja javnih sredstava da prihvati sektorske izveštaje Državne revizorske institucije u 2019. godini – Sektor broj 4, sa preporukama Državne revizorske institucije.

Sastavni deo ovog izveštaja je Pregled sa nazivima sektorskih izveštaja Državne revizorske institucije u 2019. godini – Sektor broj 4.

**NASTAVAK SEDNICE ODBORA**

Nakon razmotrenih izveštaja, Odbor je, na predlog Pododbora, prihvatio navedene sektorske izveštaje, kao i to da se predlozi zaključaka povodom razmatranja tih izveštaja utvrde na nekoj od narednih sednica Odbora, a nakon razmatranja svih sektorskih izveštaja o reviziji DRI, a posebno izveštaja o efikasnosti i efektivnosti preporuka DRI. Odbor je jednoglasno (13 glasova za) usvojio izveštaje, i to:

**I Z V E Š T A J**

Odbor za finansije, republički budžet i kontrolu trošenja javnih sredstava, na predlog Pododbora, razmotrio je i prihvatio sektorske izveštaje Državne revizorske institucije u 2019. godini – Sektor broj 2, sa preporukama Državne revizorske institucije.

Sastavni deo ovog izveštaja je Pregled sa nazivima sektorskih izveštaja Državne revizorske institucije u 2019. godini – Sektor broj 2.

kao i

**I Z V E Š T A J**

Odbor za finansije, republički budžet i kontrolu trošenja javnih sredstava, na predlog Pododbora, razmotrio je i prihvatio sektorske izveštaje Državne revizorske institucije izvršene u 2019. godini – Sektor broj 4, sa preporukama Državne revizorske institucije.

Sastavni deo ovog izveštaja je Pregled sa nazivima sektorskih izveštaja Državne revizorske institucije u 2019. godini – Sektor broj 4.

**3. tačka dnevnog reda:** **Predstavljanje Izveštaja o reviziji Završnog računa budžeta Republike Srbije za 2019. godinu;**

Predsednik Državne revizorske institucije dr Duško Pejović prezentovao je Izveštaj o reviziji Završnog računa budžeta Republike Srbije za 2019. godinu. Istakao je državni revizor pred narodnim poslanicima po prvi put obrazlaže izveštaj o reviziji koji se odnosi na završni račun republičkog budžeta. Ovom revizijom obuhvaćeni su finansijski izveštaji 26 subjekta revizije, od čega 17 izveštaja direktnih budžetskih korisnika i devet izveštaja indirektnih budžetskih korisnika; doneto je 13 pozitivnih mišljenja i 13 mišljenja sa rezervom, a negativnih mišljenja ni uzdržavanja od davanja mišljenja nije bilo. Pored toga, doneto je ukupno 110 preporuka na osnovu kojih se očekuje da subjekti revizije otklone uočene nepravilnosti u roku od 90 dana. Predsednik Institucije rekao je i to da kod korisnika budžetskih sredstava finansijsko upravljanje i kontrola nisu u potpunosti uspostavljeni jer i dalje postoje greške u ekonomskoj i funkcionalnoj klasifikaciji, u manjim iznosima u odnosu na prethodne godine. U oblasti prihoda i primanja uočene su nepravilnosti u iznosu od 5,8 milijardi dinara: greške u rashodima i izdacima iznose 9,2 milijarde dinara, odnosno 0,6 odsto od revidiranog dela. Revizori su utvrdili greške u oblasti popisa u iznosu od 12,7 milijardi dinara: učešće duga opšteg nivoa države, ne uključujući obaveze na osnovu restitucije, u bruto domaćem proizvodu iznosi 52,9 odsto. Predsednik Institucije obavestio je članove Odbora da će DRI dostaviti odgovarajuće predloge za izmene i dopuna propisa sa ciljem da se na jedinstven način utvrdi sadržaj završnog računa.

U odazivnom izveštaju Ministarstvo finansija prihvatilo je sve preporuke DRI.

Sednice odbora van sedišta Narodne skupštine održavaju se uz podršku Programa Ujedinjenih nacija za razvoj (UNDP) i Švajcarske agencije za razvoj i saradnju (SDC), u okviru projekta „Jačanje nadzorne uloge i javnosti u radu Narodne skupštine”.

Sednica Odbora je završena u 15,00 časova.

 Sednica je tonski snimana.

            SEKRETAR                                                                    PREDSEDNIK

        Tijana Ignjatović                                           dr Aleksandra Tomić